送別姚令聲刪定還諸暨
作者：范浚
朝代：宋

paragraphs: 昔嗟九載一相見，伊我與君俱賦詩。
只今又話十年別，襆被可辭同宿期。
相歡美酒如傾水，我歌日暮驚風起。
惜君抑塞抱奇才，拳跼驊騮垂兩耳。
漢朝公卿忌賈生，世路古已悲難行。
如君不入中興用，脫帽置酒來耦耕。
君馬欲東還語別，細雨黄花正愁絕。
一尊不更苦留君，後日空嗟共明月。